**הטלת עיצום כספי מופחת על לשכת אשראי - די אנד בי החברה לנתוני אשראי בע"מ**

ביום 4 במאי 2020 הטיל הממונה על שיתוף בנתוני אשראי עיצום כספי מופחת על לשכת האשראי די אנד בי החברה לנתוני אשראי בע"מ, ח.פ 513570200 (להלן - **הלשכה**), בסכום של 50,000 ש"ח, בהתאם לסמכותו לפי פרק י"ד לחוק נתוני אשראי, התשע"ו-2016 (להלן - **החוק**), וזאת לאחר ששקל את טיעוני הלשכה.

העיצום הכספי הוטל בגין הפרת סעיף 92(ב)(26) לחוק וזאת בשל הפרת סעיפים 168, 169, 184 ו-188 בהוראת הממונה מספר 301 -"ניהול המידע והגנתו", וכן בשל הפרת סעיפים 1 ו-4 בהוראת הממונה מספר 401 –"אמצעי זיהוי", שעניינם ביצוע תהליך נאות של הגדרת הזדהות לקוחות ווידוא זהות לקוחות וביצוע הליכי בקרה נאותים למניעת העברת מידע למי שאינו רשאי לקבלו ולמניעת זליגת מידע. כתוצאה מההפרה האמורה, בחודש ספטמבר 2019 התרחש אירוע אבטחת מידע במסגרתו הצליח אדם להזמין 10 דוחות ריכוז נתונים של אנשים אחרים באמצעות האפליקציה של הלשכה - "קפטן קרדיט", תוך שימוש בכרטיס חיוב שאינו מותר בשימוש לצורך זיהוי.

סכום העיצום הכספי שהוטל על הלשכה הינו לאחר הפחתה בשיעור של 75% מהסכום הבסיסי לפי החוק, בהתאם להחלטת הממונה לפי כללי נתוני אשראי (שיעורי הפחתה מרביים של סכומי העיצום הכספי), התשע"ח-2018), וזאת בנסיבות הבאות:

1. ההפרה בוצעה בשנה הראשונה לפעילות הלשכה;
2. הלשכה הפסיקה את ההפרה ונקטה בפעולות לתיקון הליקויים ולמניעת הישנותם בהתאם לדרישות הממונה ולהנחת דעתו.